Javaslat A TANÁCS VÉGREHAJTÁSI HATÁROZATA a Ciprus makrogazdasági kiigazítási programjának elfogadásáról szóló 2013/463/EU végrehajtási határozat módosításáról /* COM/2014/0541 final - 2014/0248 (NLE) */





INDOKOLÁS Ciprus 2012. június 25-én az Európai Stabilitási Mechanizmus (ESM) keretében nyújtott pénzügyi támogatásért folyamodott. A Tanács 2013. április 25-i határozata (2013/236/EU tanácsi határozat) értelmében Ciprusnak következetesen végre kell hajtania a makrogazdasági kiigazítási programot, amely kezeli az euróövezet pénzügyi stabilitása tekintetében Cipruson felmerülő kockázatokat, és célja, hogy minél előbb stabil és fenntartható gazdasági és pénzügyi helyzet alakuljon ki az országban. Az ESM kormányzótanácsa 2013. április 24-én elvi döntést hozott a Ciprusnak nyújtandó stabilitási támogatásról, valamint jóváhagyta a konkrét gazdaságpolitikai feltételekről szóló egyetértési megállapodást (a továbbiakban: egyetértési megállapodás) és annak az ESM nevében történő, Bizottság általi aláírását. Az ESM kormányzótanácsa 2013. május 8-án jóváhagyta a pénzügyi segítségnyújtási konstrukcióról szóló megállapodást. A makrogazdasági kiigazítási program célja a pénzügyi piacok bizalmának helyreállítása, a stabil makrogazdasági egyensúly visszaállítása, valamint a gazdaság fenntartható növekedéshez való visszatérésének lehetővé tétele. E célok elérése érdekében a program három pilléren nyugszik. Az első pillér a pénzügyi intézmények szerkezetátalakításán és méretük csökkentésén, valamint felügyeletük megerősítésén alapuló – a tőke- és likviditási hiányok kezelésére irányuló erőfeszítéseket tartalmazó – pénzügyi ágazati stratégia. A második pillér az ambiciózus költségvetési konszolidációs stratégia, amely a 2012-ben kezdeményezett konszolidációs erőfeszítéseken alapul, mindenekelőtt a következő intézkedésekkel: a folyó elsődleges kiadások csökkentése, a kormányzati bevételek növelése, az állami szektor működésének javítása és a költségvetési konszolidáció fenntartása középtávon. A cél a túlzott államháztartási hiány megszüntetése és a bruttó államadósság GDP-hez viszonyított arányának stabil csökkenő pályára állítása középtávon. A hatóságok kötelezettséget vállaltak arra, hogy a hiányt 2016-ig a GDP 3 %-a alá csökkentik. Fenn kell tartani a strukturális és más uniós alapokból származó források felhasználásának, valamint a munkahelyteremtés és növekedés erősítését célzó uniós szakpolitikai kezdeményezéseknek a megfelelő végrehajtását. Ez hozzájárul Ciprus hosszú távú növekedési pályán tartásához. A harmadik pillért az ambiciózus strukturális reformok ütemterve jelenti, amelynek célja a versenyképesség, valamint a fenntartható és kiegyensúlyozott növekedés támogatása a Ciprusnak címzett 2012. évi országspecifikus ajánlásoknak megfelelően, valamint a makrogazdasági egyensúlyhiányok megszüntetésének lehetővé tétele. Összhangban az ifjúsági garancia létrehozásáról szóló, 2013. április 22-i tanácsi ajánlással[1], növelni kell a fiatalok lehetőségeit és javítani kell foglalkoztathatósági kilátásaikat. A hároméves program 2013 közepétől 2016 közepéig tart. A 2013/236/EU határozat 1. cikkének (2) bekezdésével összhangban a Bizottság az EKB – és adott esetben az IMF – közreműködésével elvégezte az egyeztetett intézkedések végrehajtása terén elért előrelépésre, valamint eredményességükre és gazdasági-társadalmi hatásukra vonatkozó ötödik értékelést. Ennek eredményeképpen sor került az egyetértési megállapodás aktualizálására a pénzügyi ágazat reformja, valamint a fiskális politikai és strukturális reformok terén. A pénzügyi ágazatot illetően a módosított egyetértési megállapodás előírja, hogy a hatóságok csak az átfogó értékelés sikeres elvégzését és az egységes felügyeleti mechanizmusra való zökkenőmentes átállást követően mérlegelik a külső korlátozó intézkedések további liberalizálását. Erre a liberalizációra a Bizottsággal, az EKB-val és az IMF-fel időben folytatott konzultációt, valamint az ESM tájékoztatását követően a pénzügyi stabilitással és kényelmes likviditási tartalékokkal összeegyeztethető módon kerül sor. A módosított egyetértési megállapodás a korlátozó intézkedések fokozatos enyhítésére vonatkozó frissített tervet is tartalmaz. Emellett a nemteljesítő hitelek bankok általi kezelésének megerősítésére irányuló további intézkedéseket ír elő, és az egyes pénzügyi intézményeket érintő 2013. évi audit nyomon követésének lezárását, adott esetben szankciók alkalmazását, és a végső határozat közzétételét célzó rendelkezést is tartalmaz. A módosított egyetértési megállapodás a szövetkezeti csoport működési kapacitásának javítására irányuló további intézkedéseket is előír. Tartalmaz továbbá két előzetes intézkedést, egyrészt a miniszterek tanácsának el kell fogadnia a vállalatokra és az egyénekre vonatkozó fizetésképtelenségi eljárásokat meghatározó új átfogó reformkeretet, másrészt a képviselőháznak el kell fogadnia a jelzáloggal terhelt ingatlanok kényszerértékesítésével kapcsolatos jogi keret módosításait; mindkét új keretnél részletesen meghatározva a szükséges elemeket. Ami a fiskális politikát illeti, a 2014 első felében tapasztalt fiskális teljesítmény tükrözése érdekében a 2014. évi elsődleges hiánycél lefelé, legfeljebb 210 millió EUR-ra (a GDP 1,3 %-a) módosult. A módosított egyetértési megállapodás emellett előírja a jóléti rendszer reformjának fiskális semlegességét és a 2015. évi költségvetési hiánycél elérését biztosító javaslat benyújtását, a 2017. évi elsődleges többletre vonatkozó célt pedig lefelé módosítja a költségvetési kiigazítás 2017–2018 közötti időszakra való kiegyenlítése érdekében. A módosított egyetértési megállapodás a ciprusi kikötői hatóság (Cyprus Ports Authority – CPA) és a ciprusi villamosenergia-hatóság (Electricity Authority of Cyprus – EAC) privatizációs folyamatának gyakorlati megvalósítása érdekében további lépéseket határoz meg a költségvetés-szerkezeti és a strukturális reformok területén. Az adóigazgatás és az adószabályok betartása kapcsán a megállapodás előírja az új adóhatóság új biztosának és két segédbiztosának a kinevezését, egy egységes adófizetői adatbázis létrehozását, és a megerősített beszedési hatáskörök érvényesítéséhez szükséges másodlagos jogszabályok elfogadását. A módosított egyetértési megállapodás alapján az ingatlanadózás reformját 2015-ben végre kell hajtani. A szociális jóléti reform terén a módosított egyetértési megállapodás előírja a juttatások nemzeti nyilvántartásának megteremtését, amely alapján a monitoringcsoport értékelési jelentést készít a jóléti rendszer reformjáról, költségvetési semlegességének biztosítása érdekében. A megállapodás az ingatlanpiac szabályozása tekintetében további követelményeket foglal magában a tulajdonilap-kiadás felgyorsítása érdekében. A turizmus területén sor kerül a ciprusi turizmus szervezetről (Cyprus Tourism Organisation) szóló jelenlegi jogszabályban a versenyt esetlegesen akadályozó cikkek vizsgálatára, az energia területén pedig a megújuló energiaforrással történő villamosenergia-termelés további növelésének technikai és gazdasági lehetőségére, valamint a különböző megújuló energiaforrások hagyományos elsődleges energiaforrásokhoz viszonyított bekerülési árára vonatkozó előzetes értékelés végrehajtására. A módosított egyetértési megállapodás azt is előírja a hatóságok számára, hogy az energiaügyi szabályozó hatóság (CERA) kapacitásának és függetlenségének javítására irányuló intézkedéseket irányozzanak elő. Miután a 472/2013/EU rendelet hatályba lépett, a makrogazdasági kiigazítási programot tanácsi végrehajtási határozat formájában kell elfogadni. A jogbiztonság és az egyértelműség érdekében a Bizottság ezért a programnak a 472/2013/EU rendelet 7. cikkének (2) bekezdése alapján történő, újbóli elfogadására tesz javaslatot. A program tartalma lényegében megegyezik a 2013/236/EU tanácsi határozattal elfogadott programéval, azonban kiegészül a 2013/236/EU határozat 1. cikkének (2) bekezdésével összhangban elvégzett értékelés eredményeivel is. Ezzel egy időben a Bizottság javasolja a 2013/236/EU határozat hatályon kívül helyezését. A javasolt határozat teljes összhangot biztosít az Európai Unió működéséről szóló szerződés (EUMSZ) keretében létrehozott többoldalú uniós felügyeleti keret és a gazdasági kiigazítási programot alátámasztó politikai feltételek között. A 472/2013/EU rendelet 10. cikke összhangot ír elő a jelentéstételre és a monitoringra vonatkozó követelményeket illetően. 2014/0248 (NLE) Javaslat A TANÁCS VÉGREHAJTÁSI HATÁROZATA a Ciprus makrogazdasági kiigazítási programjának elfogadásáról szóló 2013/463/EU végrehajtási határozat módosításáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel a pénzügyi stabilitásuk tekintetében súlyos nehézségekkel küzdő vagy súlyos nehézségek által fenyegetett euróövezeti tagállamok gazdasági és költségvetési felügyeletének megerősítéséről szóló, 2013. május 21-i 472/2013/EU európai parlamenti és tanácsi rendeletre[2] és különösen annak 7. cikke (2) és (5) bekezdésére, tekintettel az Európai Bizottság javaslatára, mivel: (1) A 472/2013/EU rendelet azokra a tagállamokra vonatkozik, amelyek a rendelet hatálybalépése idején – többek között az Európai Stabilitási Mechanizmus (ESM) keretében – már pénzügyi támogatásban részesültek. (2) A 472/2013/EU rendelet meghatározza a pénzügyi támogatásban részesülő tagállamokra vonatkozó makrogazdasági kiigazítási program jóváhagyásával kapcsolatos szabályokat, amelyeknek összhangban kell lenniük az Európai Stabilitási Mechanizmus (ESM) létrehozásáról szóló szerződés rendelkezéseivel. (3) Az ESM keretében nyújtott pénzügyi támogatás iránti, 2012. június 25-i ciprusi kérelemmel kapcsolatban hozott 2013. április 25-i 2013/236/EU tanácsi határozat[3] értelmében Ciprusnak makrogazdasági kiigazítási programot kell következetesen végrehajtania. (4) Az ESM kormányzótanácsa 2013. április 24-én elvi döntést hozott a Ciprusnak nyújtandó stabilitási támogatásról, valamint jóváhagyta a konkrét gazdaságpolitikai feltételekről szóló egyetértési megállapodást és annak az ESM nevében történő, Bizottság általi aláírását. (5) A 2013/236/EU tanácsi határozat 1. cikkének (2) bekezdésével összhangban a Bizottság az Európai Központi Bankkal (EKB) és adott esetben a Nemzetközi Valutaalappal (IMF) együttműködve elvégezte az egyeztetett intézkedések végrehajtása terén elért előrelépésre, valamint eredményességükre és gazdasági-társadalmi hatásukra vonatkozó ötödik értékelést. Az értékelés eredményeképpen sor került a jelenlegi makrogazdasági kiigazítási program aktualizálására, amely tükrözi a ciprusi hatóságok által 2014 második negyedévéig tett lépéseket. (6) Miután a 472/2013/EU rendelet hatályba lépett, sor került a makrogazdasági kiigazítási program tanácsi végrehajtási határozat formájában történő elfogadására[4]. A jogbiztonság és az egyértelműség érdekében a programot a 472/2013/EU rendelet 7. cikkének (2) bekezdése alapján újból elfogadták. A program tartalma megegyezik a 2013/236/EU tanácsi határozattal elfogadott programéval, azonban kiegészült a 2013/236/EU határozat 1. cikkének (2) bekezdésével összhangban elvégzett értékelés eredményeivel is. Ezzel egy időben a 2013/236/EU tanácsi határozat hatályát vesztette. (7) A 2013/463/EU tanácsi végrehajtási határozatot már módosította a 2014/169/EU határozat. A legújabb fejlemények fényében a határozatot újra módosítani kell. (8) A Bizottság az EKB és az IMF közreműködésével elvégezte az egyeztetett intézkedések végrehajtása terén elért előrelépésre, valamint eredményességükre és gazdasági-társadalmi hatásukra vonatkozó ötödik értékelést. Ennek eredményeképpen változtatásokra van szükség a pénzügyi ágazat reformja, valamint a fiskális politikai és strukturális reformok terén, mindenekelőtt a következőket illetően: i. a külső korlátozások fokozatos enyhítésére vonatkozó frissített terv, amellyel kapcsolatban a hatóságok vállalják, hogy csak az átfogó értékelés sikeres elvégzését és az egységes felügyeleti mechanizmusra való zökkenőmentes átállást követően kezdenek hozzá; ii. a nemteljesítő hitelek bankok általi kezelésének megerősítésére irányuló további intézkedések; iii. az egyes pénzügyi intézményeket érintő 2013. évi audit nyomon követésének a lezárására, adott esetben szankciók alkalmazására, és a végső határozat közzétételére vonatkozó követelmény; iv. a szövetkezeti csoport működési kapacitásának javítására irányuló további intézkedések előírása; v. a vállalatokra és az egyénekre vonatkozó fizetésképtelenségi eljárásokat meghatározó új átfogó reformkeret miniszterek tanácsa általi elfogadása, valamint a jelzáloggal terhelt ingatlanok kényszerértékesítésével kapcsolatos jogi keret módosításainak a képviselőház általi elfogadása (ez két előzetes intézkedés), mindkét új keretnél a szükséges elemek részletes meghatározása; vi. a 2014 első felében tapasztalt fiskális teljesítmény tükrözése érdekében a 2014. évi elsődleges hiánycél lefelé, legfeljebb 210 millió EUR-ra (a GDP 1,3 %-a) történő módosítása, a jóléti rendszer reformjának fiskális semlegességét és a 2015. évi költségvetési hiánycél elérését biztosító javaslat benyújtása, a 2017. évi elsődleges többletre vonatkozó cél lefelé módosítása a költségvetési kiigazítás 2017–2018 közötti időszakban való kiegyenlítése érdekében; vii. a ciprusi kikötői hatóság és a ciprusi villamosenergia-hatóság privatizációs folyamatának gyakorlati megvalósítása érdekében további lépések meghatározása; viii. az új adóhatóság új biztosának és két segédbiztosának a kinevezése, egy egységes adófizetői adatbázis létrehozása, és a megerősített beszedési hatáskörök érvényesítéséhez szükséges szabályozások elfogadása; ix. az ingatlanadózás 2015-ben végrehajtandó reformja; x. az ingatlanpiac szabályozása tekintetében a tulajdonilap-kiadás felgyorsítása érdekében további követelmények felvétele; xi. a bírósági ügyhátralékok megszüntetésére vonatkozó cselekvési terv tervezete, az ügyhátralékokra és az eljárások időtartamára vonatkozó részletes statisztikák biztosítása, valamint egy közigazgatási bíróság létrehozása; xii. a ciprusi turizmus szervezetről szóló jelenlegi jogszabályban a versenyt esetlegesen akadályozó cikkek vizsgálata; és xiii. a megújuló energiaforrással történő villamosenergia-termelés további növelésének technikai és gazdasági lehetőségére, valamint a különböző megújuló energiaforrások hagyományos elsődleges energiaforrásokhoz viszonyított bekerülési árára vonatkozó előzetes értékelés végrehajtása, a CERA kapacitásának és függetlenségének javítására irányuló intézkedések előírásával együtt. (9) Ciprus átfogó szakpolitikai intézkedéscsomagjának végrehajtása során célszerű, hogy a Bizottság további szakpolitikai tanácsokat, egyes területeken pedig technikai segítséget nyújtson. Amennyiben egy makrogazdasági kiigazítási programot végrehajtó tagállam nem rendelkezik megfelelő igazgatási kapacitásokkal, a Bizottságtól technikai segítséget kérhet, amely ebből a célból szakértői csoportokat hozhat létre. (10) A ciprusi hatóságoknak a hatályos nemzeti szabályoknak és gyakorlatoknak megfelelően ki kell kérniük a szociális partnerek és a civil társadalmi szervezetek véleményét a makrogazdasági kiigazítási program előkészítése, végrehajtása, monitoringja és értékelése során, ELFOGADTA EZT A HATÁROZATOT: 1. cikk A 2013/463/EU végrehajtási határozat 2. cikke a következőképpen módosul: 1. Az (5) bekezdés helyébe a következő szöveg lép: „(5) A pénzügyi ágazat stabilitásának helyreállítása érdekében Ciprus i. folytatja a bankszektor és a szövetkezeti hitelintézeti szektor szerkezetátalakításának végrehajtását, ii. folytatja a felügyelet és a szabályozás megerősítését az egységes felügyeleti mechanizmusra való, folyamatban lévő átállás keretében, iii. reformot hajt végre az adósságátstrukturálási keretet illetően, valamint iv. ütemtervével összhangban fokozatosan megszünteti a korlátozó intézkedéseket a pénzügyi stabilitás megőrzése mellett. A program a következő intézkedéseket és eredményeket irányozza elő: a) a bankszektor likviditási helyzetének szoros monitoringja. A tőke szabad mozgására vonatkozó átmeneti korlátozások (többek között a készpénzfelvétel, a kifizetések és transzferek korlátai) szoros monitoringja. A külső korlátozások fokozatos enyhítésére a pénzügyi ágazat stabilitásával összeegyeztethető módon, és kényelmes likviditási tartalékokat fenntartva kerül sor. A ciprusi központi bank a korlátozások alkalmazásával kapcsolatos helyszíni vizsgálatokat folytat, és szükség esetén megteszi a megfelelő felügyeleti intézkedéseket. A hatóságok csak az átfogó értékelés sikeres elvégzését és az egységes felügyeleti mechanizmusra való zökkenőmentes átállást követően mérlegelik a külső korlátozó intézkedések további liberalizálását. A cél az, hogy a korlátozás csak addig álljon fenn, amíg az a pénzügyi rendszer stabilitását érintő súlyos kockázatok enyhítése érdekében feltétlenül szükséges. Az átfogó értékelés eredményei alapján sor kerül a korlátozó intézkedések fokozatos enyhítésére vonatkozó ütemterv frissítésére és közzétételére. A központi banki finanszírozásra vagy állami támogatásra támaszkodó belföldi bankok finanszírozásra és tőkeszükségletre vonatkozó terveinek reálisan tükrözniük kell a bankszektorban várható hitelállomány-leépítést, és mérsékelniük kell a központi bankok által nyújtott hitelektől való függést, miközben el kell kerülniük eszközeik kényszereladását és a hitelszűkét; b) a minimális tőkeszükséglet kiigazítása a mérlegértékelés paraméterei és az uniós szintű stresszteszt eredményeinek figyelembevétele mellett; c) a szerkezetátalakítási terveknek az állami támogatásra vonatkozó szabályok szerinti hivatalos jóváhagyása állami támogatás nyújtását megelőzően. A tőkehiányos bankok, ha az egyéb eszközök nem megfelelőek, az állami támogatásokra vonatkozó eljárásoknak megfelelően állami feltőkésítési támogatást igényelhetnek. A szerkezetátalakítási tervvel rendelkező bankoknak be kell számolniuk a terveik végrehajtásában elért eredményről; d) hitelnyilvántartás létrehozása és működtetése; e) az egységes felügyeleti mechanizmusra való átállást figyelembe véve a hitel-keletkeztetésre, az eszközök értékvesztésére és a tartalékképzésre vonatkozó szabályozási keret teljes körű végrehajtása; f) kötelező közzétételi követelmények bevezetése annak biztosítására, hogy a bankok rendszeresen közöljék a hatóságokkal és a piacokkal a műveleteik szerkezetátalakítása terén elért előrelépésüket; g) az irányítási irányelv felülvizsgálata, amely többek között meghatározza a bankok belső ellenőrzési osztályai és a bankfelügyeletek közötti interakciót; h) a bankok irányításának megerősítése, többek között a független igazgatótanácsi tagok vagy velük kapcsolatban álló felek számára nyújtott hitelezés tilalma; i) a ciprusi központi bank által vállalt új feladatkörök fényében a szükséges személyzet és módosítások biztosítása, beleértve a szanálási és felügyeleti funkciók különválasztását, a bankok helyreállításáról és szanálásáról szóló irányelvet és a betétbiztosítási rendszerekről szóló irányelvet is magában foglaló egységes szabálykönyv nemzeti jogba való átültetését; j) a nemteljesítő hitelek kezelésének megerősítése, figyelembe véve az egységes felügyeleti mechanizmus fejleményeit és határidőit. Ebbe beletartozik: a magatartási kódex és a bankok hátralékkezelési politikáinak és gyakorlatainak a felülvizsgálata; a ciprusi központi bank által felállított átstrukturálási célok monitoringja; a hitelezők számára annak lehetővé tétele, hogy megfelelő pénzügyi információkat szerezzenek a hitelfelvevők pénzügyi helyzetéről, valamint hogy kérelmezzék, elérjék és megvalósítsák a késedelembe esett hitelfelvevők pénzügyi eszközeinek és bevételeinek zárolását; azt lehetővé tevő és megkönnyítő intézkedések, hogy a hitelezők harmadik felekre ruházzanak át meglévő egyéni hiteleket minden biztosítékkal és értékpapírral együtt, anélkül, hogy meg kellene kapniuk a hitelfelvevő hozzájárulását; k) a biztosíték felhasználására vonatkozó korlátozások enyhítése. Ezt ki kell egészíteni a vállalatokra és az egyénekre vonatkozó fizetésképtelenségi eljárásokat meghatározó átfogó reformkereten alapuló szabályozás kidolgozásával, valamint a módosított kizárási és fizetésképtelenségi keretrendszerek zökkenőmentes és eredményes működésének biztosításával. Továbbá reformját követően a magánszektor adósságának átstrukturálására vonatkozó új jogi keretet felül kell vizsgálni, és szükség szerint kiegészítő intézkedéseket kell meghatározni; l) a szövetkezeti hitelintézetekre és a kereskedelmi bankokra vonatkozó szabályozás és felügyelet összehangolásának teljesítése; m) annak biztosítása, hogy a szövetkezeti csoport gondoskodjon az egyeztetett szerkezetátalakítási terv időben történő és teljes végrehajtásáról, és további intézkedéseket hozzon működési kapacitásának javítása érdekében, mindenekelőtt a hátralékkezelés, a vezetői információs rendszer, az irányítás és az irányítási kapacitás terén; n) a pénzmosás elleni küzdelem keretrendszerének további tökéletesítése, valamint jobb ügyfél-átvilágítási és jogalany-átláthatósági gyakorlaton alapuló cselekvési terv végrehajtása, összhangban a legjobb gyakorlattal, a helyszínen kívüli rendszeres bankfelügyelet stresszteszttel való kibővítése.” 2. A (8) bekezdés e) pontja helyébe a következő szöveg lép: „e) az állami tulajdonú és részben állami tulajdonú vállalatok stabil vállalatirányítási rendszerének kialakítását célzó jogszabály elfogadása, valamint privatizációs terv végrehajtása a gazdasági hatékonyság javítása és az adósság fenntarthatóságának helyreállítása céljából;” 3. A (13) bekezdés helyébe a következő szöveg lép: „(13) A bírósági eljárásokat fel kell gyorsítani, és a program befejezéséig meg kell szüntetni az ügyhátralékokat. Ciprus lépéseket tesz turizmusa versenyképességének fokozása céljából, a beazonosított számszerűsített – többek között a 2011–2015 közötti időszakra vonatkozó, nemrégiben módosított turisztikai stratégiában szereplő – célok eléréséhez vezető, konkrét cselekvési terv végrehajtása, valamint a ciprusi turizmus szervezetről szóló törvény azon cikkeinek módosítása révén, amelyek esetleg akadályozhatják a turisztikai ágazatban a versenyt. Ciprus az ország légi közlekedéssel kapcsolatos külpolitikájának kiigazítását eredményező aeropolitikai stratégiát hajt végre figyelemmel az Unió légi közlekedéssel kapcsolatos külpolitikájára és az uniós légi közlekedési megállapodásokra, valamint a megfelelő légi összeköttetés biztosítása mellett.” 4. A (14) bekezdés b) pontja helyébe a következő szöveg lép: „b) az átalakított energia- és gázszektor szabályozási rendszerének és piacszervezésének átfogó körvonalazása, beleértve a megújuló energiaforrással történő villamosenergia-termelés növelésének a lehetőségére vonatkozó előzetes értékelést; valamint” 5. A (16) bekezdés helyébe a következő szöveg lép: „(16) Az átfogó és koherens növekedési stratégia kidolgozása alkalmával Ciprus azt beépíti nemzeti intézményi rendszerébe, előmozdítva a folyamatban lévő közigazgatási reformot, az államháztartás-igazgatási reformot, a ciprusi makrogazdasági kiigazítási program egyéb kötelezettségvállalásait, valamint a vonatkozó uniós kezdeményezéseket, figyelembe véve az európai strukturális és beruházási alapok végrehajtására vonatkozó partnerségi megállapodást. A növekedési stratégiát a már létrehozott növekedési munkacsoportból kialakuló, és a nemzeti intézményi rendszerben rögzítendő egyetlen szerven keresztül kell kidolgozni, koordinálni és érvényre juttatni.” 2. cikk Ennek a határozatnak a Ciprusi Köztársaság a címzettje. Kelt Brüsszelben, -án/-én. a Tanács részéről az elnök […] [1] HL C 120., 2013.4.26., 1. o. [2] HL L 140., 2013.5.27., 1. o. [3] A Tanács 2013. április 25-i 2013/236/EU határozata a pénzügyi stabilitás és a fenntartható növekedés helyreállítása céljából Ciprus által végrehajtandó egyedi intézkedésekről (HL L 141., 2013.5.28., 32. o.). [4] A Tanács 2013. szeptember 13-i 2013/463/EU végrehajtási határozata Ciprus makrogazdasági kiigazítási programjának elfogadásáról és a 2013/236/EU határozat hatályon kívül helyezéséről (HL L 250., 2013.9.20., 40. o.).